钦定古今图书集成/明伦汇编/闺媛典/第330卷 > 孙翊妻徐氏
## 钦定古今图书集成/明伦汇编/闺媛典/第330卷 > 孙翊妻徐氏

按《三国吴志孙韶传》注：《吴历》曰：“妫览戴员，亲近边洪等，数为翊所困，常欲叛逆，因吴主出征，遂其奸计。时
诸县令长并会见翊，翊以妻徐氏颇晓卜，翊入语徐：
‘吾明日欲为长吏作主人，卿试卜之’。”徐言：“卦不能佳，
可须异日。”翊以长吏来久，宜速遣，乃大请宾客。翊出
入常持刀，尔时有酒色，空手送客，洪从后斫翊。郡中
扰乱，无救翊者，遂为洪所杀，迸走入山。徐氏购募追
捕，中宿乃得览。员归罪杀洪，诸将皆知览员所为，而
力不能计。览入居军府中，悉取翊嫔妾及左右侍御，
欲复取。徐恐逆之见害，乃绐之曰：“乞须晦日设祭除
服。”时月垂竟，览听须祭毕。徐潜使所亲信语翊亲近
旧将孙高、傅婴等，说览已虏掠婢妾，“今又欲见偪，所
以外许之者，欲安其意，以免祸耳。欲立微计，愿二君
哀救。”高婴涕泣答言：“受府君恩遇，所以不即死难者，
以死无益。欲思惟事计，事计未立，未敢启夫人耳。今
日之事，实夙夜所怀也。”乃密呼翊时侍养者二十馀
人，以徐意语之，共盟誓合谋。到晦日设祭，徐氏哭泣
尽哀毕，乃除服，熏香沐浴，更于他室安施帷帐，言笑
欢悦，示无戚容，大小凄怆，怪其如此。览密觇视，无复
疑意。徐呼高婴与诸婢罗住户内，使人报览，“说已除
凶即吉，惟府君敕命。”览盛意入，徐出户拜。览适得一
拜，徐便大呼：“二君可起。”高婴俱出，共得杀览。馀人即
就外杀员夫人，乃还缞绖奉览、员首，以祭翊墓，举军
震骇，以为神异。吴主续至，悉族诛览、员馀党，擢高婴
为牙门，其馀皆加赐金帛，殊其门户。